ACTUALIZARE
La ora 08:57 pompierii au fost anunțați despre producerea incendiului la un spațiu comercial situat pe strada Ștefan cel Mare, în imediata apropiere a Gării CFR.
"La locul solicitării au fost alocate forțe și mijloace de intervenție de la Detașamentul de pompieri Roman. Ajunși la locul indicat, pompierii au constatat că incendiul se manifesta într-un pasaj din Gara CFR, cu degajare mare de fum. Forțele de intervenție au acționat pentru localizarea și lichidarea incendiului și pentru evacuarea fumului din pasaj. Au ars aproximativ 100 kg de deșeuri (carton, lemn, plastic și materiale textile). Cauza probabilă de producere a incendiului a fost focul deschis în spații închise. Nu au fost victime. Nu a fost necesară evacuarea persoanelor din Gara CFR", precizează căpitan Irina Popa, purtătorul de cuvânt al ISU Neamț.
A.C.
FOTO: ISU Neamț
*******
ȘTIRE INIȚIALĂ
Pompierii romașcani au fost solicitați astăzi, 29 martie, în urmă cu puțin timp (ora 9:00), pentru a stinge un incendiu în gara din municipiul Roman. Flăcările au izbucnit la subsolul unui magazin cu o mare degajare de fum. "Pompierii romașcani intervin pentru localizarea și lichidarea unui incendiu produs la un spațiu comercial din municipiul Roman, strada Ștefan cel Mare (în Gara CFR)", precizează căpitan Irina Popa, purtătorul de cuvânt al ISU Neamț. Vom reveni cu detalii. A.C.